Source: https://www.hel.fi/static/public/hela/Kaupunginhallitus/Suomi/Paatoshistoria/2015/Kanslia_2015-01-07_Khs_1_Pk/0690A4D9-EF85-44C4-992C-51DB2E442040/V_1412015_Suutarilan_Siltalanpuiston_alueen_asemak.html
Timestamp: 2020-08-15 20:33:21+00:00
Document Index: 19259519

Matched Legal Cases: ['kko ', '§ 302', '§ 136', '§ 30', '§ 49', '§ 6']

V 14.1.2015, Suutarilan Siltalanpuiston alueen asemakaavan muuttaminen (nro 12243, Siltalanpuiston alue)
Kaupunginvaltuusto päättää hyväksyä 40. kaupunginosan (Suutarila, Siltamäki) korttelia 40175, korttelin 40176 tonttia 1, kortteleita 40177 - 40179, 40088 ja 40091, katu- ja puistoalueita sekä yleistä pysäköintialuetta koskevan asemakaavan muutosehdotuksen 3.12.2013 päivätyn ja 7.10.2014 muutetun piirustuksen numero 12243 mukaisena ja asemakaavaselostuksesta ilmenevin perustein. Asemakaavan muutoksella muodostuvat uudet korttelit 40224 - 40228.
Asemakaavan muutosehdotuksen nro 12243 kartta, päivätty 3.12.2013, muutettu 7.10.2014
Asemakaavan muutosehdotuksen nro 12243 selostus, päivätty 3.12.2013, muutettu 7.10.2014 ja täydennetty 18.12.2014.
Havainnekuva, 7.10.2014
Vuorovaikutusraportti 3.12.2013, täydennetty 7.10.2014 sekä keskustelutilaisuuksien 13.6.2012 ja 22.8.2012 muistiot
Alue sijaitsee Suutarilan Siltamäessä Tapaninkyläntien ja Suutarilantien risteyksen luoteisnurkassa.
Asemakaavan muutosehdotus mahdollistaa uusien asuinkerros- ja pientalotonttien suunnittelemisen nykyiselle puistoalueelle, Siltalanpuiston laidoille ja sitä ympäröiviin kortteleihin. Myös
osalle nykyisistä tonteista on merkitty täydennysrakentamismahdollisuuksia. Pääosin kaksikerroksisia pienkerrostalokortteleita on täydennetty nykyisiä korkeammilla kerrostaloilla ja pientaloilla. Uutta asuntokerrosalaa kaavamuutosalueella on noin 36 000 k-m² ja yleisten rakennusten kerrosalaa 400 k-m². Suutarilassa on hyvät kunnalliset palvelut ja virkistysalueet. Suunnittelun tavoitteena on saada alueelle mm. esteettömiä asuntoja ja pientaloasuntoja lapsiperheille palvelujen äärelle. Suunnitelmassa on pyritty kohtuuhintaiseen rakentamiseen mm. hyödyntämällä nykyistä katuverkkoa ja välttämällä putkisiirtoja. Siltalanpuiston keskeinen alue, sen nykyiset toiminnat ja viheryhteydet säilyvät pääosin nykyisellään.
Asemakaavan muutosehdotus on valtakunnallisten alueidenkäyttötavoitteiden mukainen. Uudenmaan maakuntakaavassa suunnittelualue on taajamatoimintojen aluetta. Uudenmaan 2. vaihemaakuntakaavassa suunnittelualue on taajamatoimintojen aluetta, jonka lounaiskulmaa sivuaa merkintä pääkaupunkiseudun poikittaisen joukkoliikenteen yhteydestä.
Helsingin yleiskaava 2002:ssa alue on osin kerrostalo- ja osin pientalovaltaista asuinaluetta ja nykyisen Siltalanpuiston osalta kaupunkipuistoa. Nyt laadittu asemakaavan muutos on yleiskaavan tavoitteiden mukainen. Kaavamuutoksessa on kaupunkipuiston ja asumiseen osoitetun alueen rajoja järjestelty uudelleen siten, että rakentaminen ulottuu osin kaupunkipuistoksi merkitylle alueelle.
Alueella on voimassa asemakaavat numero 7960, 8265, 8710 ja 9798 vuosilta 1979, 1981, 1985 ja 1991. Kaavojen mukaan alue on pääosin kaksikerroksista pienkerrostaloaluetta. Sen lisäksi suunnittelualueella on yksi yleisten rakennusten tontti, jolla toimii lasten päiväkoti, sekä yksi päivittäistavarakauppa liikerakennusten korttelialueella. Suuri, keskeinen puistoalue on osin istutettavaa puistoa ja osin luonnonmukaisena säilytettävää aluetta.
Asuintontit 40176/1, 40088/1 ja 40091/1 ovat yksityisomistuksessa, muut tontit ovat kaupungin omistuksessa. Kaupunki omistaa puisto- ja katualueet sekä yleisen pysäköintialueen.
Asemakaavan toteutuksesta aiheutuu kustannuksia seuraavasti (alv. 0 %):
Vesihuollon lisärakentaminen
470 000 euroa
Sähköverkon lisärakentaminen
Kaukolämpöverkon lisärakentaminen
620 000 euroa
2 160 000 euroa
Asemakaavan muutosluonnoksesta on saatu 40 mielipidettä, joista suurin osa kohdistui täydennysrakentamisen tuomiin maankäytön muutoksiin, joiden koettiin huonontavan ympäristöä. Erityisesti kerrostalorakentaminen ja puistoalueen pieneneminen herättivät voimakasta vastustusta. Toisaalta ikääntyneille suunnatulle esteettömälle rakentamiselle nähtiin suurta tarvetta. Täydennysrakentamisen aiheuttamaa lisääntyvää liikennettä ja pysäköintitarvetta pidettiin ongelmallisina. Mielipiteissä esitettiin myös täydennysrakentamisen sijoitusvaihtoehtoja suunnittelualueen ulkopuolelta.
Mielipiteet on kaavoitustyössä otettu huomioon siten, että kaavan määräyksiä, kerrosaloja ja rakennusten korkeuksia on tonttikohtaisesti tarkistettu erityisesti kerrostalotonttien osalta. Muutamia pientalotontteja alueen länsiosassa on poistettu. Myös liikennesuunnitelmaan on tehty tarkistuksia, kuten pihakatumerkintöjä ja jalkakäytävän tilavaraus. Kaavan perusratkaisua ei kuitenkaan ole muutettu.
Asemakaavan muutosehdotus on ollut julkisesti nähtävänä 10.1. - 10.2.2014. Ehdotuksesta ei tehty muistutuksia, mutta muistutusajan jälkeen saapui yksi kirje, jossa vastustetaan puiston pienenemistä ja rakentamista ylipäänsä. Kaavaehdotukseen ei tehty muutoksia kirjeen johdosta.
Asemakaavan muutosehdotuksesta saatiin Uudenmaan elinkeino-, liikenne- ja ympäristökeskuksen (ELY-keskus), Helsingin seudun ympäristöpalvelut -kuntayhtymän vesihuollon, Helen Sähköverkko Oy:n, sosiaali- ja terveysviraston, opetusviraston, ympäristökeskuksen, kiinteistölautakunnan, pelastuslautakunnan ja yleisten töiden lautakunnan lausunnot.
ELY-keskus toteaa lausunnossaan mm. seuraavaa: Helsingin yleiskaava 2002:ssa alue on osin kerrostalo- ja osin pientalovaltaista asuinaluetta ja nykyisen Siltalanpuiston osalta kaupunkipuistoa. Muutosehdotuksessa on kaupunkipuiston ja asumiseen osoitetun alueen rajoja järjestelty uudelleen siten, että rakentaminen ulottuu osin kaupunkipuistoksi merkitylle alueelle. ELY-keskus katsoo, että yleiskaava on otettu riittävästi huomioon asemakaavaratkaisussa. Tehokkaimman rakentamisen sijoittaminen kaava-alueen eteläosaan Tapaninkyläntien varteen on kannatettavaa joukkoliikenteen järjestämisen kannalta, sillä tuleva Jokeri 2 -runkolinja on suunniteltu kulkemaan Tapaninkyläntien kautta. Kaavassa annetut määräykset autoliikenteen melu- ja ilmanlaatuhaittojen rajoittamiseksi ovat sinänsä hyviä. Niiden riittävyyden arviointi on kuitenkin vaikeaa, sillä kaavaselostuksesta puuttuvat varsinainen meluselvitys ennustetilanteen mukaisine liikennemäärätietoineen ja leviämiskarttoineen sekä ilmanlaadun tarkastelu. Näin ollen jää epäselväksi, täyttyvätkö ohjearvot kaikilta osin esimerkiksi korttelin 40175 lounaiskärjessä, risteyksestä lähimmillään alle 15 m:n etäisyydelle Tapaninkyläntiestä osoitetun uuden asuintalon osalta.
Muissa lausunnoissa Siltalanpuiston eräisiin viheryhteyksiin esitettiin siirtoja ja tarkennuksia. Samoin huomautettiin pihakatumerkintöihin, puiston leikkialueen, nykyisten istutusalueiden ja hulevesialueiden laajuuteen liittyvästä mitoituksesta.
Kaupunkisuunnittelulautakunta päätti 7.10.2014, että asemakaavan muutosehdotusta tarkistetaan lausuntojen johdosta seuraavasti:
- Asemakaavan selostukseen on liitetty meluselvitys sekä pelastustiesuunnitelma. Selostusta on täydennetty myös ilmanlaadun tarkastelulla.
- Laaditun meluselvityksen perusteella on rakennusten vaipan ääneneristävyysvaatimuksia ja parvekkeiden lasitusvaatimuksia täydennetty tonteilla 40092/2, 40175/3 ja 4 sekä 40176/8. Lisäksi tontilla 40175/3 on rakennusalaa siirretty kauemmas Tapaninkyläntiestä sekä tehty vähäisiä rakennusalojen siirtoja pientalotonteilla korttelissa 40170.
- Pläsinpellonkujan päästä on järjestetty jalankulun ja pyöräilyn yhteys puistoon ja korvattu sillä Peltokylänraitin asuinrakennusten väliin esitetty kulkuväylä.
- Kortteleissa 40089, 40177 ja 40226 on kaavaan lisätty merkinnät istutusalueista.
- Tonteille merkittyjä pysäköintialueita on laajennettu vähäisesti pelastusteiden tilavarausten takia.
Lisäksi tonteille 40175/3 ja 40178/4 merkittyä rakennusoikeutta on tarkistettu mm. rakennusalamuutosten takia yhteensä 900 k-m². Kaavaan on myös tehty joitakin teknisluonteisia tarkistuksia.
Tehdyt muutokset eivät ole olennaisia, joten ehdotusta ei ole tarpeen asettaa uudelleen nähtäväksi.
Kaupunkisuunnittelulautakunta 07.10.2014 § 302
- 3.12.2014 päivätyn ja 7.10.2014 muutetun 40. kaupunginosan (Suutarila, Siltamäki) korttelia 40175, korttelin 40176 tonttia 1, kortteleita 40177–40179, 40088 ja 40091, katu- ja puistoalueita sekä yleistä pysäköintialuetta koskevan asemakaavan muutosehdotuksen (muodostuvat uudet korttelit 40224–40228) nro 12243 hyväksymistä ja etteivät saapunut kirje ja annetut lausunnot anna aihetta muihin toimenpiteisiin. Muutokset ilmenevät yksityiskohtaisesti esityslistan liitteestä ja kaavaselostuksesta
Lisäksi lautakunta päätti antaa vuorovaikutusraportin mukaisen vastineen esitettyyn kirjeeseen.
03.12.2013 Ehdotuksen mukaan
Heikki Hälvä, projektipäällikkö, liikennemelu, puhelin: 310 37142
Kiinteistölautakunta 06.03.2014 § 136
Kiinteistökartta H7, ruudut S3, S4 ja T4
Lautakunta päätti antaa kaupunkisuunnittelulautakunnalle asemakaavan muutosehdotuksesta nro 12243 seuraavan lausunnon:
Kaavamuutosalue on pääosin kaupungin omistuksessa. Asuintontit 40176/1, 40088/1 ja 40091/1 ovat yksityisomistuksessa.
Yksityisille maanomistajille ei aiheudu kaavamuutoksen johdosta kaupunginhallituksen 9.2.2004 (172 §) tekemän maapoliittisen päätöksen mukaista merkittävää hyötyä, joten mainitun päätöksen mukaisia neuvotteluja ei ole syytä käydä.
Lautakunnalla ei ole huomauttamista asemakaavan muutosehdotuksen nro 12243 johdosta.
Ympäristölautakunta 04.02.2014 § 30
Yleisten töiden lautakunta 04.02.2014 § 49
Asemakaavan muutosehdotuksessa tulee uutta asuinrakentamista Siltalanpuiston etelä-, itä-, pohjois- ja länsipuolelle. Tapaninkyläntien varteen tuleva rakennus rajaa puiston korttelialueiden taakse, ja etelän suunnasta tultaessa ole selkeää reittiyhteyttä puistoon. Uusi reittiyhteys Peltokylänraitin asuinrakennusten välistä on kapea ja hankalasti hahmotettavissa. Yleisten töiden lautakunta esittää, että puistoon saataisiin selkeämpi jalankulun ja pyöräilyn reitti Pläsinpellonkujan päästä.
Täydennysrakentamisen yhteydessä puiston muoto muuttuu ja kapeiden ja pistomaisten kulmien määrä lisääntyy. Kapeat puistokaistaleet ovat osoittautuneet hankalasti ylläpidettäviksi.
Kortteli 40177 laajenee Siltalanpuiston leikkipaikan kohdalla lähes nykyisen leikkipaikan keinuille asti. Leikkipaikalle etsitään puistosuunnittelussa uusi sijoituspaikka. Leikkipaikasta on toivottu monipuolisesti varusteltua, sillä alueelle odotetaan tulevaisuudessa muuttavan lapsiperheitä.
Asemakaavan muutosehdotuksen myötä Siltalanpuiston nykyinen käytäväverkosto muuttuu. Pläsinpellonkujan päästä puiston pohjoisosaan lähtevä reittiyhteys puuriveineen jää uuden tonttialueen alle. Myös Siltalanpuistonpolun päässä olevan kummun puuryhmät jäävät tonttialueelle. Yleisten töiden lautakunta esittää, että tämä kohta tonttia merkittäisiin kaavaan istutettavaksi alueeksi. Näin puuryhmät säilyisivät jatkossa. Istutettavalla alueella tulee olla myös suurikokoisiksi kasvavia puita.
Puiston pohjoisosassa kulkeva itä-länsisuuntainen käytäväyhteys rakennetaan uudelleen valaistuksineen ja levähdyspaikkoineen. Uuden avo-ojan ja käytävän sovittaminen kapenevalle puistoalueelle aiheuttaa haasteita puistosuunnittelulle. Myös Pertunpellonraitin ja Siltalanpolun välinen reitti ja avo-oja rakennetaan uudelleen. Hulevesien käsittely puistoalueella toteutetaan kaavan määrittelemissä rajoissa kaupungin hulevesistrategian mukaisesti.
Kaavaehdotuksen liitteenä olevassa alustavassa liikennesuunnitelmassa on esitetty yhdistetyn jalankulun ja pyöräilyn reittejä puistoon Peltokylänkujan, Pertunkujan ja Pertunsuoran päästä. Yleisten töiden lautakunta toteaa, että reittiyhteyksien tarve puistoon harkitaan tapauskohtaisesti puistosuunnittelun yhteydessä.
Kaavamuutosalueen pihakadut ovat pitkiä ja jo nykyisellään melko kapeita. Ne toimivat alueen sisäisinä jalankulun ja pyöräilyn pääreittinä esimerkiksi koululle ja päiväkodille. Yleisten töiden lautakunta kehottaa vielä pohtimaan, ovatko pitkät pihakadut toimivin ratkaisu ja saadaanko reitit toimimaan turvallisina jalankulkuyhteyksinä.
Siltalanpuiston alueen täydennysrakentamisesta aiheutuu kaupungille kustannuksia uusien katujen ja puistokäytävien rakentamisesta ja vahvistamisesta, puiston hulevesirakenteista ojien siirtoineen sekä leikkipaikan purkamisesta ja uudelleen rakentamisesta. Kaupunkisuunnitteluvirastossa asemakaavamuutoksen valmistelun yhteydessä katualueiden uudisrakentamis- ja perusparannustöiden kustannuksiksi on arvioitu noin 800 000 euroa. Puistorakentamisen kustannusarvio on 450 000 euroa.
Yleisten töiden lautakunta puoltaa asemakaavan muutosehdotuksen nro 12243 hyväksymistä edellä esitetyin huomautuksin.
Pelastuslautakunta 21.01.2014 § 6
Pelastuslautakunta päätti antoi asiasta seuraavan lausunnon koskien Suutarilan Siltalanpuiston alueen asemakaavan muutosehdotusta (nro 12243) (a-asia):
Asemakaavassa on otettava huomioon uudisrakentamisen myötä alueelle sijoittuvien asuinkerrostalojen poistumis- ja varatiejärjestelyt sekä mahdolliset pelastustiet ja nostopaikat.
Suunnittelussa tulee ottaa myös huomioon, että täydennysrakentaminen ei saa heikentää olemassa olevien rakennusten mahdollisia pelastustie- ja varatiejärjestelyjä.
Opetusvirasto 2.1.2014
Kaupunkisuunnitteluvirastossa valmistellaan asemakaavan muutosta Siltalanpuiston alueelle Suutarilan Siltamäessä. Suunnittelualueeseen kuuluu Siltalanpuiston puistoalue, päiväkodin tontti, asuintontteja Peltohiirenkujan, Pertunpellontien, Siltapellonkujan ja Siltakylänkujan varressa, sekä katualuetta.
Suutarilassa on hyvät kunnalliset palvelut ja virkistysalueet. Suunnittelun tavoitteena on saada alueelle mm. esteettömiä asuntoja hissillisissä taloissa ja lapsiperheille soveltuvia asuntoja lähelle palveluita.
Siltalanpuiston keskeinen alue, sen nykyiset toiminnat ja viheryhteydet säilyvät pääosin. Uusi asuinrakentaminen täydentää olemassa olevaa rakennuskantaa ja maisemallisesti rajaa laajaa puistoaluetta. Asuinalueen keskelle sijoittuvan Pertunpellonraitin liikennemäärät tulevat lisääntymään ja suunnittelussa tulee ottaa huomioon turvallinen ja esteetön jalankulun ja pyöräilyn reitistö. Pertunpellonraitti toimii tärkeänä reittinä päiväkodille ja koululle.
Uutta asuntokerrosalaa kaavamuutosalueella on noin 36 900 k-m² ja uutta yleisten rakennusten kerrosalaa 400 k-m². Uusia asukkaita tulee noin 850. Puiston äärelle rakennettavat pientaloasunnot olemassa olevien palvelujen äärellä ovat varsin houkuttelevia lapsiperheiden kannalta ja se parantaa mahdollisuuksia alueen palveluiden säilymiseen.
Uusi asuinrakentaminen tukeutuu olemassa olevaan kouluverkostoon: Siltamäen ala-aste, Suutarilan ala-aste , Töyrynummen ala-aste ja Suutarilan yläaste. Päiväkotien mahdollinen laajennustarve on huomioitu ja osassa uusista asuinrakennuksista maantasokerroksen tiloja voidaan käyttää myös esim. päivähoidon tarpeisiin.